CELEX: 22021D1887
Language: sk
Date: 2021-10-08 00:00:00
Title: Rozhodnutie Výboru pre pridruženie v zložení pre otázky obchodu č. 2/2021 z 8. októbra 2021 o pozitívnom výsledku vyhodnotenia fázy 1 stanovenej v prílohe XVI-B k Dohode o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej [2021/1887]

29.10.2021   
               
               
                  SK
               
               
                  Úradný vestník Európskej únie
               
               
                  L 386/40
               
            
         ROZHODNUTIE VÝBORU PRE PRIDRUŽENIE V ZLOŽENÍ PRE OTÁZKY OBCHODU č. 2/2021
         z 8. októbra 2021
         o pozitívnom výsledku vyhodnotenia fázy 1 stanovenej v prílohe XVI-B k Dohode o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej [2021/1887]
         VÝBOR PRE PRIDRUŽENIE V ZLOŽENÍ PRE OTÁZKY OBCHODU,
         so zreteľom na Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej, a najmä na jej článok 146,
         keďže:
         
                     (1)
                  
                  
                     Dohoda o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej (ďalej len „dohoda“) bola podpísaná 27. júna 2014 a nadobudla platnosť 1. júla 2016.
                  
               
                     (2)
                  
                  
                     V preambule dohody sa uznáva záväzok Gruzínska postupne aproximovať svoje právne predpisy v príslušných odvetviach s právnymi predpismi Únie v súlade s dohodou a účinne ich vykonávať, čím sa prispeje k zabezpečeniu výhod užšieho politického pridruženia a hospodárskej integrácie Gruzínska s Úniou pre všetkých občanov Gruzínska vrátane komunít rozdelených konfliktom.
                  
               
                     (3)
                  
                  
                     V súlade s článkom 147 dohody sa zmluvné strany dohody dohodli, že účinné a recipročné otvorenie ich trhov sa má dosiahnuť postupne a súbežne.
                  
               
                     (4)
                  
                  
                     Podľa článku 146 dohody Gruzínsko zabezpečí, aby sa jeho právne predpisy v oblasti verejného obstarávania postupne aproximovali s acquis Únie v oblasti verejného obstarávania a aby sa aproximácia s acquis Únie uskutočnila v postupných fázach, ako sa stanovuje v harmonograme nachádzajúcom sa v prílohe XVI-B k dohode.
                  
               
                     (5)
                  
                  
                     V súlade s článkom 146 dohody má Výbor pre pridruženie v zložení pre otázky obchodu na základe pozitívneho výsledku svojho vyhodnotenia pre každú z fáz stanovených v prílohe XVI-B k dohode prijať rozhodnutie.
                  
               
                     (6)
                  
                  
                     V prílohe XVI-B k dohode sa stanovujú požiadavky, ktoré má Gruzínsko splniť, aby bola dokončená fáza 1,
                  
               PRIJAL TOTO ROZHODNUTIE:
         
            Článok 1
            Vydáva sa kladné stanovisko ku komplexnému plánu schválenému vládou Gruzínska v nariadení vlády Gruzínska č. 536 z 31. marca 2016„týkajúcom sa plánovaných zmien v oblasti verejného obstarávania, ktoré sa predpokladajú v súlade so záväzkami medzi Gruzínskom a EÚ v rámci rozsahu pôsobnosti Dohody o prehĺbenej a komplexnej zóne voľného obchodu (DCFTA)“ v zmenenom znení podľa nariadení vlády Gruzínska č. 154 z 22. januára 2018 a č. 974 z 12. júna 2020.
         
         
            Článok 2
            Na základe dôvodov uvedených v prílohe k tomuto rozhodnutiu sa vydáva pozitívne hodnotenie, pokiaľ ide o dokončenie fázy 1 stanovenej v prílohe XVI-B k dohode zo strany Gruzínska.
         
         
            Článok 3
            Toto rozhodnutie je vyhotovené v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a gruzínskom jazyku, pričom všetky znenia sú rovnako autentické.
         
         
            Článok 4
            Toto rozhodnutie nadobúda účinnosť dňom jeho prijatia.
         
         
            V Bruseli 8. októbra 2021
            
               
                  Za Výbor pre pridruženie v zložení pre otázky obchodu
               
               
                  predseda
               
               Genadi ARVELADZE
            
            
               
                  tajomníci
               
               Mariam GABUNIA
               Rikke MENGEL-JØRGENSEN
            
         
      
      
         
            PRÍLOHA
            V súlade s prílohou XVI-B k dohode, na ktorú sa odkazuje v kapitole 8 o verejnom obstarávaní, majú byť na dokončenie fázy 1 splnené tieto požiadavky:
            
                        1.
                     
                     
                        implementácia týchto ustanovení dohody:
                        
                                    a)
                                 
                                 
                                    článku 143 ods. 2;
                                 
                              
                                    b)
                                 
                                 
                                    článku 144;
                                 
                              
                  
                        2.
                     
                     
                        dohoda o reformnej stratégii podľa článku 145 dohody.
                     
                  
               Požiadavka 1 písm. a):
            
            Pokiaľ ide o prvú časť prvej požiadavky, v článku 143 ods. 2 dohody sa stanovuje, že:
            „Gruzínsko predovšetkým určí:
            
                        a)
                     
                     
                        ústredný orgán výkonnej moci, ktorý bude mať za úlohu zaručiť a vykonávať súdržnú politiku vo všetkých oblastiach súvisiacich s verejným obstarávaním. Úlohou tohto orgánu bude uľahčiť a koordinovať vykonávanie tejto kapitoly a usmerňovať proces postupnej aproximácie s acquis Únie v súlade s prílohou XVI-B k dohode;
                     
                  
                        b)
                     
                     
                        nestranný a nezávislý orgán, ktorý bude mať za úlohu preskúmavať rozhodnutia prijaté verejnými obstarávateľmi pri zadávaní zákaziek. Pojem „nezávislý“ v tomto kontexte znamená, že tento orgán bude verejným orgánom, ktorý bude oddelený od všetkých verejných obstarávateľov a hospodárskych subjektov. Bude existovať možnosť súdneho preskúmania rozhodnutí tohto orgánu.“
                     
                  Požiadavka podľa článku 143 ods. 2 písm. a) dohody bola splnená 23. apríla 2014 nariadením vlády Gruzínska č. 306.
            Ústredný orgán výkonnej moci na úrovni ústrednej štátnej správy, ktorý bude mať za úlohu zaručiť súdržnosť politiky a jej vykonávanie vo všetkých oblastiach súvisiacich s verejným obstarávaním, je Štátna agentúra Gruzínska pre verejné obstarávanie. Štátna agentúra pre verejné obstarávanie je nezávislá právnická osoba podľa verejného práva, ktorá je oprávnená zabezpečovať súlad s ustanoveniami zákona o štátnom obstarávaní a ich dodržiavanie.
            Štátna agentúra pre verejné obstarávanie bola zriadená nariadením prezidenta Gruzínska č. 223 z 5. júna 2001, ktorého základom bol zákon o štátnom obstarávaní prijatý 9. decembra 1998 parlamentom Gruzínska. Štátna agentúra pre verejné obstarávanie sa neskôr zlúčila s Gruzínskou agentúrou pre hospodársku súťaž. Po podpise dohody bola štátna agentúra pre verejné obstarávanie a Gruzínska agentúra pre hospodársku súťaž rozdelené do dvoch samostatných inštitúcií, aby v plnej miere spĺňali požiadavky dohody. Súčasný status štátnej agentúry pre verejné obstarávanie bol zodpovedajúcim spôsobom stanovený nariadením vlády Gruzínska č. 306 z 23. apríla 2014.
            Činnosti štátnej agentúry pre verejné obstarávanie sa riadia ústavou Gruzínska, medzinárodnými dohodami vrátane dohody, gruzínskym právom a štatútom štátnej agentúry pre verejné obstarávanie. Štátnu kontrolu nad činnosťami štátnej agentúry pre verejné obstarávanie vykonáva vláda Gruzínska. Schvaľuje aj štruktúru a štatút štátnej agentúry pre verejné obstarávanie.
            Predsedu štátnej agentúry pre verejné obstarávanie vymenúva a odvoláva predseda vlády Gruzínska.
            Zamestnanci štátnej agentúry pre verejné obstarávanie sa prijímajú a povyšujú v súlade s gruzínskym zákonníkom práce. Celkový počet stálych zamestnancov je v súčasnosti 123 a ďalších 22 zamestnancov bolo prijatých do pracovného pomeru na dobu určitú, čo sa vzhľadom na funkcie, ktoré štátna agentúra pre verejné obstarávanie v súčasnosti vykonáva, zdá primerané.
            Štátna agentúra pre verejné obstarávanie si vďaka efektívnemu a účinnému plneniu svojich úloh a povinností získala dobrú povesť v rámci gruzínskej štátnej správy, ako aj medzi medzinárodnými finančnými inštitúciami, v komunite darcov a u medzinárodných zainteresovaných strán. Štátna agentúra pre verejné obstarávanie zohráva ústrednú úlohu pri uľahčovaní a koordinovaní vykonávania záväzkov v rámci dohody a usmerňuje proces postupnej aproximácie s acquis Únie, ako sa stanovuje v prílohe XVI-B k dohode. Štátna agentúra pre verejné obstarávanie je schopná v Gruzínsku účinne podporovať rozvoj systému verejného obstarávania (vrátane právneho prostredia a celého ekonomického systému).
            Rozsah funkcií, ktoré sa štátnej agentúre pre verejné obstarávanie zverujú gruzínskym právom, zahŕňa všeobecné požiadavky odporúčané v medzinárodnej praxi pre tieto inštitúcie s cieľom podporiť zlepšenie právneho rámca a posilniť prevádzkovú kapacitu na úrovni verejných obstarávateľov a hospodárskych subjektov. Štátna agentúra pre verejné obstarávanie primerane vykonáva regulačnú funkciu, monitorovaciu funkciu, funkciu asistenčnej služby a funkciu odbornej prípravy.
            Dodatočné funkcie štátnej agentúry pre verejné obstarávanie sú tieto:
            
                        —
                     
                     
                        monitorovať proces verejného obstarávania,
                     
                  
                        —
                     
                     
                        pripravovať a vydávať odvodené normatívne akty na riadenie procesu verejného obstarávania,
                     
                  
                        —
                     
                     
                        skúmať a analyzovať situáciu v systéme verejného obstarávania na základe správ prijatých od verejných obstarávateľov a predkladať vláde Gruzínska návrhy na prijatie príslušných rozhodnutí,
                     
                  
                        —
                     
                     
                        pripravovať štandardné a špeciálne programy odbornej prípravy a metodické nástroje a organizovať semináre a odbornú prípravu pre ústredné orgány štátnej správy a miestne orgány samosprávy, zástupcov masmédií a ďalšie zainteresované subjekty,
                     
                  
                        —
                     
                     
                        vytvoriť jednotnú databázu obstarávania, aktualizovať ju a vykonávať nad ňou dohľad,
                     
                  
                        —
                     
                     
                        poskytovať poradenské služby verejným obstarávateľom,
                     
                  
                        —
                     
                     
                        podporovať zavádzanie moderných informačných a komunikačných technológií do systému verejného obstarávania,
                     
                  
                        —
                     
                     
                        podporovať fungovanie jednotného elektronického systému verejného obstarávania a zabezpečiť tok elektronických dokumentov počas postupov verejného obstarávania,
                     
                  
                        —
                     
                     
                        riešiť spory, ktoré vzniknú počas obstarávania,
                     
                  
                        —
                     
                     
                        dohliadať na zákonnosť postupov verejného obstarávania a určovať politiku regulácie týchto postupov,
                     
                  
                        —
                     
                     
                        viesť tzv. čierny zoznam a biely zoznam,
                     
                  
                        —
                     
                     
                        identifikovať predmety verejného obstarávania a/alebo integrovať ich do klasifikačného systému,
                     
                  
                        —
                     
                     
                        uskutočňovať konsolidované súťaže pri určitých predmetoch verejného obstarávania,
                     
                  
                        —
                     
                     
                        pripraviť výročnú správu o svojej činnosti, predložiť ju vláde Gruzínska do 15. mája každého roku a uverejniť ju na svojom webovom sídle.
                     
                  Požiadavka podľa článku 143 ods. 2 písm. b) dohody bola splnená 2. júla 2020 zákonom Gruzínska č. 6730.
            Zákonom Gruzínska č. 6730 bol zrušený bývalý orgán zodpovedný za preskúmanie „Rada na riešenie sporov“ (formálny preklad z gruzínskeho jazyka) a bol zriadený nový nezávislý a nestranný verejný orgán. Novovytvorený správny orgán bude fungovať ako kontrolný orgán, pokiaľ ide o sťažnosti týkajúce sa verejného obstarávania, verejno-súkromných partnerstiev a koncesných činností. Zmeny vykonané zákonom Gruzínska č. 6730 sa týkali aj otázok súvisiacich so zadávaním zákaziek prostredníctvom „zjednodušeného“ (priameho, z jedného zdroja) obstarávania, napríklad postupu pri získavaní súhlasu štátnej agentúry pre verejné obstarávanie s vykonávaním transakcií verejného obstarávania prostredníctvom „zjednodušeného“ obstarávania v prípade „naliehavej potreby“.
            V ustanoveniach zákona Gruzínska č. 6730 sa stanovujú primerané záruky týkajúce sa nezávislosti a nestrannosti, ako sa vyžaduje v článku 143 ods. 2 písm. b) dohody.
            
               Požiadavka 1 písm. b):
            
            Pokiaľ ide o druhú časť prvej požiadavky, podľa článku 144 dohody budú zmluvné strany dodržiavať súbor základných noriem upravujúcich zadávanie všetkých zákaziek v súlade s odsekmi 2 až 15 uvedeného článku, ktoré sa týkajú uverejnenia, zadávania zákaziek a súdnej ochrany. Uvedené základné normy sú priamo odvodené od pravidiel a zásad verejného obstarávania upraveného v acquis Únie pre oblasť verejného obstarávania, kam patria aj zásady nediskriminácie, rovnakého zaobchádzania, transparentnosti a primeranosti.
            Uvedené zásady boli začlenené do gruzínskych pravidiel verejného obstarávania zavedením systému elektronického obstarávania v roku 2010 a prijatím zmien zákona o verejnom obstarávaní prostredníctvom zákona Gruzínska č. 617 zo 6. apríla 2017.
            V roku 2010 Gruzínsko zaviedlo systém elektronického obstarávania vytvorením takzvaného „GE-GP“ – gruzínskeho „jednotného elektronického systému verejného obstarávania“. Od zavedenia systému elektronického obstarávania sa všetky verejné zákazky v Gruzínsku zadávajú prostredníctvom elektronického obstarávania, čím sa zabezpečuje transparentnosť a stimuluje hospodárska súťaž. Transparentnosť systému elektronického obstarávania je plne v súlade s požiadavkami Únie týkajúcimi sa zásad uverejňovania, keďže všetky informácie o oznámeniach o vyhlásení verejného obstarávania a zadávaní zákaziek sú úplne transparentné bez akýchkoľvek obmedzení.
            S cieľom splniť niektoré ďalšie základné normy článku 144 dohody a riešiť nesúlad zákona o štátnom obstarávaní pripravila štátna agentúra pre verejné obstarávanie návrhy zmien uvedeného zákona. Vláda Gruzínska schválila navrhované zmeny v decembri 2016 a následne ich postúpila parlamentu Gruzínska. Parlament Gruzínska uvedené zmeny prijal 6. apríla 2017, a to zákonom Gruzínska č. 617. Zmeny sa týkali týchto hlavných smerov: a) základné zásady; b) technické špecifikácie a c) lehoty.
            
                        a)
                     
                     
                        Zmena zákona o štátnom obstarávaní sa týkala článku 2 písm. c) a článku 13 uvedeného zákona s cieľom zaviesť zásady rovnakého zaobchádzania a proporcionality, ktoré sa výslovne neuvádzali.
                     
                  
                        b)
                     
                     
                        Zmena zákona o štátnom obstarávaní sa týkala článku 12 – 1 ods. 6 uvedeného zákona s cieľom zaviesť používanie všeobecných opisov výkonnostných, technických a/alebo funkčných kritérií na vymedzenie charakteristík požadovaných prác, tovaru alebo služieb. Podľa nového ustanovenia budú verejní obstarávatelia môcť vypracovať špecifikácie na základe výkonnostných, technických a/alebo funkčných kritérií, čím sa umožní predkladanie ponúk zohľadňujúcich rozmanitosť technických riešení na trhu. Bolo stanovené, že pri vypracúvaní požiadaviek verejného obstarávania sa majú uprednostňovať výkonnostné a funkčné kritériá.
                     
                  
                        c)
                     
                     
                        Zmena zákona zaviedla primerané lehoty na výzvy na predkladanie ponúk a na oboznámenie sa s podmienkami verejnej súťaže.
                     
                  Uvedené zmeny zákona o štátnom obstarávaní nadobudli účinnosť 19. júla 2017. Nové zmeny takisto viedli k predĺženiu lehoty na predkladanie ponúk pod prahovými hodnotami Únie. V súčasnosti platia pre jednotlivé druhy postupov, pod prahovými hodnotami Únie a nad nimi, tieto lehoty:
            
                        Druh postupu
                     
                     
                        Cieľ
                     
                     
                        Peňažná prahová hodnota
                     
                     
                        Lehoty
                     
                  
                        Elektronické zadávanie zákazky
                     
                     
                        Zákazky na dodávky a služby
                     
                     
                        Od 5 000  GEL do 150 000  GEL
                     
                     
                        7 dní
                     
                  
                        150 000  GEL a viac
                     
                     
                        10 dní
                     
                  
                        Zákazky na práce
                     
                     
                        Od 5 000  GEL do 300 000  GEL
                     
                     
                        10 dní
                     
                  
                        300 000  GEL a viac
                     
                     
                        20 dní
                     
                  
                        Nad prahovými hodnotami Únie
                     
                     
                        Zákazky na dodávky a služby
                     
                     
                        135 000  EUR a viac
                     
                     
                        30 dní
                     
                  
                        Zákazky na práce
                     
                     
                        5 225 000  EUR a viac
                     
                  
               Požiadavka 2:
            
            Pokiaľ ide o druhú požiadavku fázy I stanovenú v prílohe XVI-B k dohode, je potrebné schváliť plán stanovený v článku 145 dohody. V článku 145 ods. 1 dohody sa stanovuje, že Gruzínsko má pred začatím procesu postupnej aproximácie právnych predpisov predložiť Výboru pre pridruženie v zložení pre otázky obchodu komplexný plán vykonávania hlavy IV kapitoly 8 dohody s časovými harmonogramami a cieľmi. Uvedený plán, ktorý má byť podľa dohody o pridružení v súlade s fázami a harmonogramami stanovenými v prílohe XVI-B, má zahŕňať všetky reformy z hľadiska aproximácie s acquis Únie a budovania inštitucionálnych kapacít.
            Vláda Gruzínska schválila 31. marca 2016 uvedený plán prostredníctvom nariadenia č. 536 „týkajúceho sa plánovaných zmien v oblasti verejného obstarávania, ktoré sa predpokladajú v súlade so záväzkami medzi Gruzínskom a EÚ v rámci rozsahu pôsobnosti Dohody o prehĺbenej a komplexnej zóne voľného obchodu (DCFTA)“. Uvedené nariadenie bolo zmenené nariadeniami vlády Gruzínska č. 154 z 22. januára 2018 a č. 974 z 12. júna 2020.
            Plán zahŕňa všetky reformy, pokiaľ ide o aproximáciu s acquis Únie a budovanie inštitucionálnych kapacít a je v súlade s fázami a harmonogramami stanovenými v prílohe XVI-B k dohode podľa článku 145 dohody.